Tsela e bo Ileng Jwa Diragadiwa ka Jone: Morago ga dingwaga di ka nna 200 fa Isaia a sena go porofeta ka go senngwa ga Babelona, kgosi ya Peresia e ile ya tlhasela Babelona. Kgosi eno e ne ele mang? Ene e le Kurose. E re ka go ne go se motlhofo go tsena mo motseng wa Babelona, Kurose o ne a dirisa noka ya Euferatese e e neng e dikologile motse oo gore a kgone go tsena mo Babelona. Masole a ga Kurose a ile a bula mosele gore metsi a tshologele kwa ntle. Metsi a ile a fokotsega mme Kurose le masole a gagwe ba ile ba kgona go tsamaya mo gare ga noka go fitlha kwa Babelona. Bababelona ba ne ba tlogetse dikgoro tse di lebaganeng le noka eo di sa tswalwa! Kurose le masole a gagwe ba ile ba tsena mo Babelona mme ba e senya.